Det er druknet i medierne på grund af flygtninge, Sverige og universitetsbesparelser. Men en politisk sag kræver offentlighedens bevågenhed, mediedækning og modstand, hvis ikke den skal føre til en decideret samfundskatastrofe: Vores regering ønsker, at det almene gymnasium skal gennemføre helt ekstreme besparelser.

Hvis finanslovsudspillets bebudede besparelser realiseres, står Danmark tilbage med en sørgelig og stærkt ruineret gymnasieuddannelse. Af to årsager:

1) År for år skal de almene gymnasier frem til 2019 skæres med to procent i deres taxametertilskud.

2) Et løft af erhvervsuddannelserne skal finansieres af det almene gymnasium, hvilket i 2017 medfører en yderligere reduktion af taxametret med 3,6 procent.

20 stillinger er drastisk

Er det virkelig så slemt? Må vi ikke alle holde for, når velfærdsstaten skal reformeres? Jo, men det her er helt unødigt drastisk. For at gøre konsekvenserne meget konkrete: På Virum Gymnasium, hvor jeg underviser, betyder besparelserne, at vi efter 2019, når planen er fuldt realiseret, skal klare os med 10 millioner kroner færre hvert år. Det svarer til knap 20 lærerstillinger ud af Virum Gymnasiums 100 lærerstillinger. 20!

Vi skal altså afvikle undervisning og drive et gymnasium med en femtedel færre lærere. For der er ikke andre steder at spare, som rigtig batter noget. Og tænk så på de gymnasier, der ikke som Virum Gymnasium har et meget lavt elevfrafald.

Massefyringer og lukninger

Regeringens plan er helt uhørt drastisk og vil betyde enorme forringelser af kvaliteten i undervisningen og af hele uddannelsesmiljøet på vore gymnasier. Jeg tror ikke, at mange – måske heller ikke regeringen selv – har gjort sig klart, hvad det her vil betyde for vores uddannelsessystem, for Danmark som videnssamfund, for den sociale mobilitet, for gymnasieelevers faglige og personlige udvikling og for gymnasielæreres vilkår og arbejdsmiljø (og så har jeg slet ikke nævnt andre områder af uddannelsessystemet – i alt er der i finanslovsudspillet tale om nedskæringer på 8,7 milliarder).

Vi taler om massefyringer, lukning af mange gymnasier, en enorm udhuling af undervisningskvaliteten og et uddannelsesmiljø tømt for arbejdsglæde, overskud og motiverende undervisning. Tilbage står en massakreret og anorektisk gymnasieuddannelse i discountklassen.

Frit fald

Hvad er det egentlig, der driver regeringen til noget så perspektivløst og drastisk?

Hvordan skulle denne enorme undergravning af gymnasierne kunne gavne vores samfund? Hvilket verdenssyn ligger bag en så heftig ødelæggelse af Danmarks gymnasier og af et afgørende fundament for et moderne vidensamfund?

Tror man virkelig, at så drastiske nedskæringer kan foretages, uden at det får dybe og vidtrækkende kulturelle, sociale samt økonomiske vækstmæssige konsekvenser for Danmarks fremtid?

Selv en benhård vækst- og konkurrencestatslogik kan ikke legitimere disse besparelser: De er så ødelæggende, at de ikke engang på en ren økonomisk bundlinje kan svare sig – et lille land som Danmark med en åben økonomi er i en globaliseret verden særdeles afhængig af højt kvalificeret arbejdskraft i de vidensøkonomiske erhverv.

Hvis regeringen kan finde politisk opbakning til sine besparelser på Danmarks almene gymnasier, kan vi se frem til en gymnasieverden i frit fald.

Og dermed et samfund med stærkt handikappede og vingeskudte betingelser for alt det, det almene gymnasium har som særligt formål at bidrage til: vidensproduktion, almendannelse, kritisk tænkning, nytænkning, demokratisk deltagelse og kulturelle fremskridt.

Det er og bliver en katastrofe for fremtidens Danmark.